|  |  |
| --- | --- |
| NEZDEI CSILLAGeográfus MSc, 1. félévPécsi TudományegyetemTermészettudományi Kar |  |

Témavezető:

|  |
| --- |
| Dr. Majdánné Dr. Mohos Máriaegyetemi docens, PTE TTK |

A Kaposvári Egyházmegye kialakulása és oktatási szerepköre

Napjainkban az oktatás fontos szerepet képvisel az emberek életében, különösen a szerteágazó tudás és ismeret, amikor munkahelyekről, vagy munkavállalásról beszélünk. Emellett lényeges az emberek magatartása, viselkedése, a társadalom szempontjából pedig még az egyének értékrendje, amelyhez a mindennapok során igazodik, valamint a szocializáció és az ismeretszerzés is. Mindezek befolyásolják az emberek kulturális viszonyait, meghatározzák a kultúra térbeli terjedésének vonatkozásait.
A dolgozatom célja elsősorban az volt, hogy a kiválasztott római katolikus vallású intézményeknek megfigyeljem a vonzáskörzetét, és a vallásos nevelés általi térbeli vetületét.
Dolgozatomban az oktatással és a vonzáskörzet-vizsgálattal foglalkozom. A kutatásom során elsősorban a napjainkban általam is tapasztalt céltalanságra, kilátástalanságra igyekeztem egy megoldást keresni. Egy lehetséges megoldásnak a római katolikus vallásban való megerősödést és az egyházi nevelést találtam és találom, így megvizsgáltam annak a történelemben eddigi oktatási megjelenését. Ezt követően kiválasztottam egy területet, amelyen a római katolikus oktatás megjelenését vizsgáltam: ez a Kaposvári Egyházmegye lett – fiatal múltja okán.
A kutatásom tartalmazza a vonzáskörzet-kutatás főbb fordulópontjait, a felekezeti oktatás alakulását általánosságban és a Kaposvári Egyházmegyén belül.
A vizsgálatomban, esettanulmány formájában foglalkoztam a kaposvári Nagyboldogasszony Római Katolikus Gimnázium, Általános Iskola és Alapfokú Művészetoktatási Intézmény és a Szent Margit Katolikus Óvoda vonzáskörzetével.
A dolgozatomban következtetéseket vontam le a vonzáskörzet-vizsgálat alapján: megjelenik a Kapos-völgy közlekedési folyosó, a nagyobb népességkoncentráció, a szülői és a diákok közötti döntési változás. Természetesen az iskola nem csupán a vallásos nevelése által lehet vonzó, hanem a maga kiválósága miatt is.
A kutatásaim és az eredményeim alapján társadalomföldrajzi hatásokat is le tudtam vonni: a római katolikus intézményekben nem csupán a tárgyi ismeretekre helyezik a hangsúlyt, hanem a nevelésre is nagy gondot fordítanak. Az intézményeknek pozitív hatásai lehetnek, így főképpen a tolerancia, az alkalmazkodóképesség, a csoportmunkában való jobb részvétel és együttműködés azok a tulajdonságok, amelyeket mindenképpen fejleszthet a vallásos nevelés. Ezáltal a diákok majd jobban hasznukra lehetnek a közjó szolgálatának, illetve a társadalomnak.